Det sker, når det traditionsrige Race of Champions skal afvikles foran 80.000 tilskuere og med millioner af tv-seere verden over. Tom Kristensen er blandt de 16, og han kan på vej mod finalen se frem til eventuelt at brage sammen mod selveste Michael Schumacher, der gør race-comeback. De 16 deltagere består af otte rallykørere samt otte banekørere, og begge grupper skal efter cup-systemet have fundet en vinder. I finalen mødes så den bedste rally- mod den bedste banekører, og vinderen kan kalde sig The Champion of Champions. Ud over vores nationale Le Mans-legende og den 7-dobbelte F1-verdensmester Michael Schumacher deltager blandt andre Andy Priaulx (verdensmester i 2-liters standardvogne), Jimmie Johnson (amerikansk Nascar-mester), Mattias Ekström (DTM-mester), Sebastien Bourdais (ChampCar-mester) samt Formel 1-stjernerne Jenson Button, Heikki Kovalainen, David Coulthard og Sebastian Vettel. Tom Kristensen har fejret store triumfer i Race of Champions, der tidligere er blevet afviklet på Gran Canaria og det franske nationalstadion, Stade de France. I 2005 vandt danskeren banekørernes afdeling, men måtte i finalen se sig slået af den mangedobbelte rallyverdensmester, Sebastien Loeb. Forinden havde Kristensen sammen med svenskeren Mattias Ekström vundet stævnets anden cup- konkurrence, Nations Cup, hvor to kørere repræsenterer et nationalt hold. De to Audi-kollegaer stillede ved den lejlighed op som skandinavisk hold. Det er første gang, der skal køres på Wembley, hvor en asfalt-dobbeltbane på én kilometer er blevet anlagt over de seneste uger. Ved stævnet skal kørerne skifte mellem forskellige biler som Aston Martin Vantage N24, buggy-biler og Fords VM-rally-bil, Focus WRC. - Netop de vidt forskellige biltyper gør det sjovt og lidt uforudsigeligt at køre Race of Champions. Bilerne skal køres på hver sin måde, og med de smalle banespor er der ikke råd til den mindste fejl. Personligt glæder jeg mig enormt til at køre på Wembley og møde kolleger fra helt andre klasser. Vi hygger os uden for banen, men inden for skal ingen være i tvivl om, at alle gerne vil kunne krone sig med titlen Champion of Champions, siger Tom Kristensen.
Der er lagt op til giganternes kamp, når 16 af verdens bedste racerkørere på søndag den 16.december skal kæmpe mod hinanden på legendariske Wembley i identiske biler.